झारखंड के 4 जिलों में इंटरनेट सेवाएं बाधित कर दी गई हैं। इसमें कोडरमा, हजारीबाग, गिरिडीह और चतरा शामिल हैं। बताया जा रहा है कि रविवार को विसर्जन जुलूस के दौरान 3 जिलों में दो पक्षों के बीच झड़प हुईं थी। लिहाजा अफवाहों को रोकने के लिए जिला प्रशासन के अनुरोध पर इंटरनेट सेवाओं को रविवार देर रात बंद कर दिया गया। इन जिलों में रहने वाले कुछ उपभोक्ताओं के मोबाइल नंबर पर इस बारे में मैसेज भेजा गया है। इसमें कहा गया कि सरकार के निर्देशानुसार आपके क्षेत्र में इंटरनेट सेवाएं अगली सूचना आने तक बंद कर दी गई हैं। इंटरनेट बाधित होने के संबंध में पूछे जाने पर झारखंड पुलिस मुख्यालय की ओर से बताया गया कि इस बारे में फिलहाल कोई जानकारी नहीं दी जा सकती है। प्रदेश के किन-किन जिलों में सेवाएं रोकी गई हैं। इसकी आधिकारिक पुष्टि भी पुलिस मुख्यालय की ओर से नहीं की गई। झारखंड पुलिस के IG ऑपरेशन अमोल होमकर वेणुकांत ने कहा कि इस बारे में अभी कोई जानकारी नहीं दी जा सकती है। बताया जा रहा है कि कोडरमा, हजारीबाग और गिरिडीह में अलग-अलग गुटों के बीच विवाद हुआ था। पुलिस ने तत्काल प्रभावित इलाकों में हालात को नियंत्रित कर लिया।